Hans Severin Jelstrup

Hans Severin Jelstrup (født 2. august 1893 i Christiania, død i 1964) var en norsk astronom.

Akademisk karriere 
Han ble cand.real. i 1918 som best i sitt kull; han ble følgelig innstilt til Kongen. Han arbeidet først som assistent ved Meteorologisk Institutt, og hadde også et arbeidsopphold (som stagiaire astronome, trolig tilsvarende dagens internships) ved Parisobservatoriets filial i Meudon, rett utenfor den franske hovedstaden Paris.

I 1922 ble han ansatt ved Norges geografiske Opmaaling, en forløper til Statens Kartverk. Fra 1922 til 1923 studerte han imidlertid geodesi og geodetisk astronomi i Paris. Han gjorde flere oppfinnelser – tildels sammen med sin bror Gunnar Jelstrup (1899–1985), som var ingeniør – og publiserte en rekke vitenskapelige artikler.

Den 27. mars 1936 ble han innvalgt i Det Norske Videnskaps-Akademi.
På stiftelsesmøtet til Norsk Astronomisk Selskap den 25. februar 1938 ble han valgt til første formann

Arktiske ekspedisjoner 
Jelstrup deltok i en rekke ekspedisjoner på Spitsbergen, Grønland og Jan Mayen. På Svalbard er Jelstrupfjellet på oppsiden av Smutsbreen oppkalt etter ham.

Redaktør 
I 1942 ble han redaktør for Almanakk for Norge.

Familie 
Han var sønnesønn av brukseier Hans Severin Jelstrup (1828–1913) og Caroline Louise Steen (1830–1912), og sønn av Arne Jelstrup (1865–1912) og Gudrun Logn (født i 1865).

Han var nevø av Thora Jelstrup, som giftet seg med børskommissær og forretningsmann Reidar Due (1862–1953).

Referanser 

Norske astronomer
Medlemmer av Det Norske Videnskaps-Akademi